
Magyar reneszánsz korabeli főúri húsételek a molekuláris gasztronómiában

 
A reneszánsz korszak konyhaművészete rendkívül színes és bőséges volt. Számos nemzet hatott a magyar konyhára, és ezen hatások együtteséből alakult ki a magyar reneszánsz konyha. A korabeli alapanyagok széles választéka, a konyhatechnológiák professzionális ismerete, a tálalás díszessége, a menük felépítése a 21. században is aktuális és érdekes kérdéskör. Dolgozatom célja, hogy bemutassam az akkori és mai táplálkozási, konyhatechnológiai hasonlóságokat és különbségeket, továbbá, hogy kísérleteimmel választ kapjak és adjak arra a kérdésre, hogy megújítható-e a reneszánsz konyha.
Dolgozatom témája három, a reneszánsz főúri konyhára jellemző, gyakran használt hús- alapanyag – libamáj, malac császár, kacsamell – köré komponált ételkreációk, ugyancsak tipikus reneszánsz zöldségek, fűszerek felhasználásával.
A fogások elkészítése során kísérleteket végeztem, hogy az alábbi kitűzött kérdésekre választ kapjak, az eredmények alapján bizonyítást nyerjenek:
· a méltatlanul háttérbe szorult malac császár hús kiválóságának bizonyítása, vákuum alatti hőkezelés segítségével
· sóoldat alkalmazása a húsfélék szaftosságának megtartása érdekében
· libamáj cseppfolyós nitrogénnel való gyorsfagyasztása hatásának vizsgálata a legkiválóbb állomány elérése érdekében
· ízesítési és aromatizálási, füstölési technológiákkal elkészíteni egy sajnálatos módon nem annyira közkedvelt zöldségfélét, a céklát
· a kacsamell filé klasszikus serpenyőben készült és vákuum alatti hőkezelési technológiáinak kísérleti eredményeivel bebizonyítani, hogy puha, omlós szerkezetű is lehet a hús
· a kacsamell megfelelő hőkezelésének ellenőrzésére kidolgoztam egy érzékszervi bírálati pontrendszert, amit mások számára is ajánlok (séfek, főzőiskolák) vagy példaként szolgálhat hasonló segédeszköz elkészítésére
· ropogós komponensek készítése. Például: málna-papír
· a fel nem használt alapanyag szakszerű, ízletes felhasználása. Például: kacsabőr „homok” készítése kacsacomb bőr részéből
· a hagyományos kompót készítés újszerű, molekuláris gasztronómiai formában való készítési módjának kísérletezése
· különböző reneszánsz korabeli alapanyagok párosítása, azonos illékony aromaanyagok alapján Például: birsalma-vadgesztenyefa virág, szegfűszeg-vöröshagyma, malac császár-citromfű
· bor ajánlás az ételeket alkotó alapanyagok illékony aromaanyagai alapján



